Thomas Jensen (S), 2013-05-23:
Enhedslisten har fremsat det beslutningsforslag, som vi behandler her i dag.
Forslaget går på, at regeringen skal optage forhandlinger med den irske regering om at ophæve dele af den dansk-irske dobbeltbeskatningsaftale.
Konkret handler det om den del af aftalen, som gør det muligt for de ansatte i et irsk luftfartsselskab, der har såkaldt base, dvs. bopæl, i Billund, at undgå at betale skat i Danmark.
Når det er sagt, betragter Socialdemokraterne også udfordringerne i den dansk-irske dobbeltbeskatningsaftale som en del af en større problemstilling, som strækker sig langt ud over de danske grænser og omhandler andre områder end de rent skattemæssige.
Globaliseringen og arbejdskraftens frie bevægelighed på tværs af grænser skaber nemlig problemer.
Det er jo det, man så kalder social dumping, men på et lidt mere mundret dansk kan vi sige, at det er, at man arbejder på arbejds- og lønvilkår, som ligger langt, langt under, hvad jeg som socialdemokrat vil acceptere her i Danmark.
Der sker desværre ikke bare social dumping inden for luftfartsvæsenet, men også inden for en lang række brancher, og derfor har regeringen i løbet af det første halvandet års tid taget en vifte af tiltag på en lang række områder for at komme social dumping til livs.
Jeg ved godt, at vi efter halvandet år ikke kan have nået det hele, men det, jeg heldigvis hører fra de kontakter, jeg har i fagbevægelsen, er, at de redskaber, vi allerede har introduceret, allerede skaber gode resultater ude på arbejdspladserne.
Så det er da godt nyt.
Der sker også social dumping inden for luftfartssektoren, og det er heller ikke noget nyt fænomen, men det er et forhold, som jeg ved at bl.a. SKAT allerede har fokus på, og som SKAT diskuterer med sine nordiske kollegaer hvordan man skal håndtere fremadrettet.
Derfor er det også glædeligt, som vi i Skatteudvalget er blevet orienteret om, at SKATs opmærksomhed på problemstillingerne omkring flyselskaberne og deres anvendelse af underleverandører og vikarbureauer m.v. er en væsentlig del af SKATs indsats her i 2013.
Det forslag, vi har til debat her i dag,
er altså ikke udelukkende et dansk problem.
Social dumping er derimod et problem, der berører flere lande i EU, og som kræver, at vi finder en fælles løsning på tværs af landene.
Som vi hørte i ministerens tale, ved vi også, at transportministeren har taget kontakt til Kommissionen med henblik på at drøfte en fælles løsning på udfordringerne.
Det er med andre ord godt, at regeringen arbejder på flere fronter.
Om dobbeltbeskatningsoverenskomster generelt vil jeg sige, at det hidtil har været sådan, at indgåelsen af dobbeltbeskatningsaftaler er foregået gennem et samarbejde mellem den siddende regering og Folketinget.
Det er Socialdemokratiets klare opfattelse, at den eksisterende samarbejdsrelation mellem regering og Folketing har fungeret rigtig, rigtig godt.
Sådan har det også været med den dansk-irske aftale, og sådan gælder det også for dobbeltbeskatningsaftaler fremadrettet.
Den arbejdsdeling synes jeg ikke der er grund til at ændre på.
I forhold til forslaget om at tage den dansk-irske dobbeltbeskatningsaftale op til genforhandling har jeg som Socialdemokraternes skatteordfører fuld tillid til, at skatteministeren vil træffe den rette beslutning om, hvad der skal ske, når ministeren har fået en tilbagemelding om, hvilke muligheder der er for forbedringer af aftalen.
Og så sikrer grundlovens § 19 jo også, som ministeren sagde, at regeringen varetager Danmarks mellemfolkelige interesser, og at når det kommer til forhandlinger med andre lande, er det i Danmarks interesse, at de ikke forberedes her i Folketingssalen, men at ministeren sikrer Danmark et så godt resultat som muligt, og at vi efterfølgende tager stilling til det her i Folketinget.
Det har vi gjort med hensyn til dobbeltbeskatningsoverenskomster i mere end 20 år, og det synes jeg også er den rigtige proces den her gang.
Men som sagt skal ingen være i tvivl om, at Socialdemokraterne ser med alvor på de ting, der er kommet frem om luftfartsselskabernes gøren og laden.
Jeg synes også, der er tendenser i andre selskaber, som vi absolut skal være opmærksomme på, og jeg synes også, at vi skal være opmærksomme på, om der er andre selskaber, der på en eller anden måde kan komme med ind under den irske aftale.
Så vi skal følge det meget, meget nøje.
Men som sagt har jeg tillid til, at ministeren kan varetage Danmarks interesser, de danske lønmodtageres interesser i den her sag.
Som forslaget ligger her, kan Socialdemokraterne desværre ikke støtte det.